Publication: Magyar Közlöny
Issue: MK-2000-125 (Year: 2000, Number: 125)
Era: 1990-2004
Section: 6/1999. (IV. 21.) AB határozat, ABH 1999, 90, 95.]
Paragraph Index: 3358

(5) bekezdése második mondatának vizsgálatakor tekintetbe kell venni az egészségügyi szolgáltatás sajátosságait, így különösen azt, hogy a háziorvosi ellátás az Ebtv. 11. §-a alapján a kötelező egészségbiztosítási ellátások körébe tartozik. Ezért az Alkotmánybíróság megítélése szerint nem tekinthető a szerződéses viszonyokba való indokolatlan beavatkozásnak az, ha jogszabály rendelkezik az egészségügyi szolgáltatás nyújtására személyesen kötelezett háziorvos helyettesítéséről és ennek kapcsán az egészségügyi dokumentáció megismeréséről. Az állam ugyanis abban az esetben is köteles biztosítani az egészségügyi alapellátást, ha a választott háziorvos nem tudja ellátni feladatait. A szabályozással kapcsolatban jogforrási aggályok sem vethetők fel. Bár a körzethatárok módosításáról az önkormányzat rendelkezik, a háziorvos és az állampolgár közötti szerződésre kiható szabályt nem az önkormányzat, hanem az Eür. állapítja meg.

Source: https://magyarkozlony.hu/hivatalos-lapok/7ebc57dddf37d03cc921bb7cc692cbd564533d1a/dokumentumok/b12ee768ac99bfce5ae8ced2a90c4ac8a30a64fe/letoltes